**Yr hyn y mae’r Beibl yn ei ddweud**



Llun gan [Aaron Burden](https://unsplash.com/%40aaronburden?utm_source=unsplash&utm_medium=referral&utm_content=creditCopyText) ar [Unsplash](https://unsplash.com/s/photos/reading-bible?utm_source=unsplash&utm_medium=referral&utm_content=creditCopyText)

Fe geir storïau yn y Beibl am wahaniaethu yn erbyn pobl, yn cynnwys storïau am gaethwasiaeth, trais rhywiol, ac ystyried anabledd yn bechod. Fodd bynnag, fe geir edau aur sy’n lletach a dyfnach drwy’r Ysgrythur i gyd, sy’n herio’r storïau hyn ac yn cyfeirio at Dduw y mae ei gariad yn hollgynhwysol. Mae esiamplau yn cynnwys [Genesis 1:26-27](https://cymraeg.global.bible/bible/c62e545929550be7-02/GEN.1), [Eseia 2:1-4](https://cymraeg.global.bible/bible/c62e545929550be7-02/ISA.2), a [Luc 10:25-37](https://cymraeg.global.bible/bible/c62e545929550be7-02/LUK.10). Dangosodd Iesu gariad Duw wrth fod yn agored i’r holl bobl, yn cynnwys ymestyn allan at rai a oedd yn cael eu diystyru yn y dyddiau hynny. Cafodd ei farnu yn aml am fod yng nghwmni pobl yr oedd eraill yn credu y dylai gadw draw oddi wrthyn nhw. Eto i gyd, yn Iesu Grist, daeth dieithriaid yn gyfeillion ([Actau 2:42-47](https://cymraeg.global.bible/bible/c62e545929550be7-02/ACT.2)).

Roedd y Cristnogion cynnar yn deall bo Ysbryd Glân Duw yn dymchwel hen ffiniau ac ymraniadau ([Actau 10 ac 11](https://cymraeg.global.bible/bible/c62e545929550be7-02/ACT.10)). Roedden nhw’n rhannu dealltwriaeth newydd o amrywiaeth doniau Duw yn eu bywydau nhw. Roedd yr amrywiaeth hon yn cael ei gweld yn hanfodol yn adeiladwaith y gymuned Gristnogol gynnar. Disgrifiwyd hyn yn Gorff Crist, yr oedd pob rhan o’r corff yn dibynnu ar y gweddill ([1 Corinthiaid 12:12-31](https://cymraeg.global.bible/bible/c62e545929550be7-02/1CO.12)). Mae llawer o lythyrau Paul ac eraill i’r Eglwys Fore yn sôn am bwysigrwydd perthynas dda ac iach o fewn y gymuned Gristnogol ([Rhufeiniaid 12](https://cymraeg.global.bible/bible/c62e545929550be7-02/ROM.12)). Dylai Cristnogion fod yn arwydd o deyrnas Dduw ac adlewyrchu cariad diamod Duw. Dywedodd Iesu wrth ei ddilynwyr y dylen nhw “garu ei gilydd ... fel y cerais i chi” ([Ioan 13:34](https://cymraeg.global.bible/bible/c62e545929550be7-02/JHN.13)).